Saai nader hof oor regulasies vir jag(Foto: pixabay) Die Suider-Afrika Agri-inisiatief (Saai) het Woensdag ’n dringende aansoek by die Noord-Gautengse hooggeregshof in Pretoria ingedien om die verbod op reis tussen provinsies vir bestaansjagdoeleindes op te hef. Saai is ’n organisasie wat die regte en belange van familieboere – onder wie wildboere – beskerm. Die aansoek is namens 368 wildplaaseienaars en -bedieners ingedien en het ten doel om voorskrifte 2, 3(a) en 3(b) van die gewysigde riglyne met betrekking tot die biodiversiteitsektor tersyde te stel. Dié regulasies is op 28 Julie 2020 in die Staatskoerant bekend gemaak en bepaal dat jagters net in die provinsie waar hulle woon, mag jag. Eienaars van jagplase mag ook nie verblyf aan jagters verskaf nie. Vanweë Covid-19 en die daaropvolgende inperking is bestaansjag eers tydens vlak 3 toegelaat met die bekendmaking van die gewysigde biodiversiteitsriglyne op 5 Junie 2020 – meer as ’n maand ná die aanvang van die jagseisoen. Die departement van omgewingsake, bosbou en visserye het op 22 Junie 2020 in ’n brief aan Saai bevestig dat mense oor provinsiale grense mag reis vir bestaansjagdoeleindes. “Ons is bewus van die feit dat wildplaaseienaars ’n dringende behoefte daaraan het om ’n inkomste te genereer wat broodnodig is vir die suksesvolle voortsetting van die sakeondernemings,” lui die brief. “Suid-Afrikaanse wildboere kon nie vanjaar internasionale jagters ontvang nie, wat ’n verlies van omtrent R2 miljard in inkomste tot gevolg gehad het. Om dié rede was ons verlig toe daar aangekondig is dat bestaansjag toegelaat word,” sê Francois Rossouw, uitvoerende hoof van Saai. “Met die bystand wat Saai aan mense gebied het, is daar vanjaar tussen 5 Junie en 28 Julie meer as 18 000 reispermitte vir jagdoeleindes uitgereik, want ons het besef dit is die enigste inkomste wat wildboere vanjaar sou verdien.” Rossouw sê die gewysigde riglyne wat op 28 Julie uitgereik is, het dus almal in die bedryf onkant betrap. Barbara Creecy, minister van omgewingsake, bosbou en visserye, het haar besluit op 31 Julie verduidelik deur te sê jagters mag by hul jagbestemmings oornag indien dit in die provinsie is waar hulle woon. “Ons data toon dat omtrent 88% van jagters buite hul eie provinsies gaan jag. Die verbod op reis tussen provinsies is dus ’n reuseslag vir ’n bedryf wat ongeveer R12 miljard per jaar tot die Suid-Afrikaanse ekonomie bydra,” voeg Rossouw by. Saai is oortuig dat die jongste regulasies die grondwetlike regte van wildboere skend, uiters vaag is en – wat besluitneming asook prosedure betref – op ’n irrasionele wyse opgestel is.